অনূর্ধ্ব-১৭ পর্যায়ে দেশব্যাপী একটি ফুটবল টুর্নামেন্ট করতে চাইছে তারা। জাতীয় বাজেটেই যার জন্য অর্থ বরাদ্দ থাকার সম্ভাবনার কথা জানিয়েছেন যুব ও ক্রীড়া সচিব আশাদুল ইসলাম। মন্ত্রণালয় সূত্রে জানা গেছে, টুর্নামেন্ট আয়োজনের জন্য এরই মধ্যে ১৬ কোটি টাকার প্রাথমিক বাজেট হয়েছিল। যা থেকে উপজেলা পর্যায়ের দলগুলোকে অংশগ্রহণ ফি দেওয়ার পরিকল্পনাও হয়েছে। তবে এ ক্ষেত্রে হাই স্কুলগুলোকে অন্তর্ভুক্ত করা হবে কি না, নাকি উপজেলার বয়সভিত্তিক দলগুলোকে নেওয়া হবে, সেটি এখনো চূড়ান্ত নয়। স্কুল থেকে ঝরে পড়া তরুণরাও যাতে এ ফুটবল আয়োজনের বাইরে না থাকে, এমনটিও বিবেচনায় নেওয়া হচ্ছে। গত বছর জেলার ডেপুটি কমিশনারদের সম্মেলনে প্রাথমিক বিদ্যালয়-পরবর্তী পর্যায়ে এমন একটি টুর্নামেন্ট আয়োজনের বিষয়ে প্রথম আলোচনা হয়। উপজেলায় প্রস্তাবিত মিনি স্টেডিয়ামগুলোকে এই টুর্নামেন্টের কেন্দ্রে পরিণত করার পরিকল্পনা।